Urmareste Modifică dimensiunea fontului: Play

Bucureşti, 15 sep /Agerpres/ - Preşedintele Reţelei Naţionale a Muzeelor din România, Virgil Ştefan Niţulescu, a declarat vineri că instituţiile muzeale româneşti se confruntă cu lipsa de resurse umane bine pregătite.



"Muzeele româneşti se confruntă cu diverse lipsuri. Cea mai gravă dintre ele este lipsa de resurse umane bine pregătite şi asta pentru că ani de zile muzeele au avut parte de un nivel de salarizare extrem de scăzut (...) anul acesta de-abia muzeele au putut să treacă la un nivel de salarizare aproape decent şi avem posibilitatea să angajăm oameni mai bine pregătiţi în muzee. Din păcate, de când s-au blocat posturile problema rămâne acolo, ea există şi e gravă mai ales în domenii foarte sensibile, cum e cel al conservării şi restaurării bunurilor culturale", a spus Niţulescu, cu prilejul seminarului internaţional "Museums Meet Museums".



Niţulescu a mai semnalat şi lipsuri financiare ale muzeelor româneşti, mai ales privind cheltuielile de investiţii.



"Dacă pentru proiecte culturale muzeele au posibilitatea să utilizeze şi resursele din venituri proprii, în ceea ce priveşte investiţiile au neapărată nevoie de subvenţiile de la bugetul public şi din păcate tocmai acest lucru se pare că nu este bine înţeles şi ajungem în situaţia în care muzeele funcţionează în clădiri inadecvate sau care, deşi au fost construite în unele cazuri pentru a găzdui muzee, tot au nevoie de reparaţii", a afirmat Niţulescu.



El a menţionat că tema acestei prime ediţii a seminarului "Museums Meet Museums" este "Opening up the exhibition", în sensul de deschidere către public a unui expoziţii, de fapt a unui muzeu, despre care a subliniat că nu este făcut doar pentru vizite şcolare sau un grup restrâns de snobi.



"Muzeele au scopul nu doar de a pune în valoare patrimoniul, ci de a servi publicul. Acesta este scopul cel mai important al muzeelor. Muzeele nu sunt nişte depozite de patrimoniu, sunt nişte instituţii făcute pentru cel mai larg public posibil, nu doar pentru o elită snoabă şi să zicem eventual cunoscătoare, ci pentru fiecare om de pe stradă", a declarat Niţulescu.



El crede că în România câteva muzee au reuşit să fie apreciate. "În România sunt câteva muzee care au reuşit să treacă peste această barieră şi să fie extrem de populare şi apreciate în comunităţile în care funcţionează, în vreme ce alte muzee au rămas din păcate sub imperiul unui management de modă veche, au rămas aproape părăsite de propriile lor comunităţi", este de părere Niţulescu.



În opinia sa, muzeele româneşti au de învăţat de la cele europene o schimbare de perspectivă referitor la modul cum este privit publicul.



"Publicul nu e un fel de masă care ne împiedică pe noi, muzeografii, să avem grijă de obiecte (...) există în continuare oameni mai de modă veche în muzeele româneşti care aproape că se simt deranjaţi când le sunt vizitate muzeele", a spus Niţulescu.



"Museums Meet Museums" este organizat de Reţeaua Naţională a Muzeelor din România la Muzeul Ţăranului Român. Pe lista vorbitorilor la seminarul care se va încheia sâmbătă se află şi personalităţi în domeniul cercetării şi dezvoltării muzeale: Nina Simon, Mikael Mohamad, Lia Perjovschi şi Michele Lanzinger. AGERPRES/(A, AS - autor: Iulia Carciog, editor: Mihai Simionescu)